ห้างหุ้นส่วนสามัญ หุ้นส่วนทุกคนต้องรับผิดชอบร่วมกันใช่หรือไม่
ใช่ มาตรา 1025 ระบุไว้ว่า “อันว่าห้างหุ้นส่วนสามัญนั้น คือห้างหุ้นส่วนประเภทซึ่งผู้เป็นหุ้นส่วนหมดทุกคนต้องรับผิดร่วมกันเพื่อหนี้ทั้งปวงของหุ้นส่วนโดยไม่มีจำกัด” การตั้งห้างหุ้นส่วนสามัญเกิดขึ้นได้โดยการแสดงเจตนา ซึ่งกฎหมายไม่ได้กำหนดรูปแบบไว้ ไม่จำต้องมีลายลักษณ์อักษร

ตัวอย่าง
นาย ก. นาย ข. นาย ค. ตกลงกันตั้งห้างหุ้นส่วน ลงหุ้นทำกิจการค้าขาย เมื่อมีการแสดงเจตนากัน ห้างหุ้นส่วนสามัญเกิดขึ้นแล้ว ถ้าเกิดความเสียหายจากผู้ที่เป็นห้างหุ้นส่วนกระทำกิจการตามวัตถุประสงค์ของห้าง หรือห้างหุ้นส่วนมีกำไรจากกิจการ แม้นาย ค. ยังมิได้มีการส่งมอบส่วนลงหุ้น นาย ค. ก็มีความรับผิดต่อห้างหุ้นส่วนหรือได้รับกำไรจากห้างด้วย

การเลิกห้างหุ้นส่วนสามัญ มีอยู่ 2 กรณี
1. โดยผลของกฎหมาย (มาตรา 1055)
2. โดยการยื่นฟ้องต่อศาลให้มีการเลิกห้าง (มาตรา 1057)

แต่ผู้ที่เป็นหุ้นส่วนสามารถเลิกห้างหุ้นสวนสามัญได้ด้วยการแสดงเจตนาเลิกห้าง โดยผู้ที่เป็นหุ้นส่วนทุกคนตกลงเลิกห้าง

ข้อสังเกตกรณีการบอกเลิกห้างหุ้นส่วนสามัญฝ่ายเดียว ถ้าผู้ที่เป็นหุ้นส่วนคนใดแสดงเจตนาเลิกห้างไปแล้ว แต่ผู้ที่เป็นหุ้นส่วนคนอื่นยังไม่ได้ยอมรับการแสดงเจตนาการเลิกห้าง ถือว่าห้างยังไม่ได้เลิกกัน การบอกเลิกฝ่ายเดียวดังกล่าวจะกระทำได้ต้องกระทำตามมาตรา 1056
ประมวลกฎหมายแพ่งและพาณิชย์,ประมวลกฎหมายวิธีพิจารณาความแพ่งฯ(วิแพ่ง),กฎหมายนิติบุคคล,คำพิพากษาศาลฎีกา